אליה פנטורין

אליה פנטורין (25 בספטמבר 1937 – 22 בספטמבר 2015) הייתה שחקנית כדורסל ישראלית ופיזיותרפיסטית מומחית בתחומי השיקום הנוירולוגי והאורתופדי בישראל. פנטורין שימשה כפיזיותרפיסטית הראשית בבית החולים תל השומר וכפיזיותרפיסטית הראשית של צה"ל בדרגת סא"ל. פנטורין הייתה מנחה בשיטת BOBATH לשיקום נוירולוגי של מבוגרים, ממייסדות הארגון הבין-לאומי IBITA: International Bobath Instructors Training Association. אליה פנטורין נולדה בירושלים לרחל לבית שנקר ופנחס פנטורין. היא למדה בבית הספר היסודי "בית הילד" ובתיכון ליד"ה. פנטורין שיחקה כדורסל בהפועל ירושלים מגיל נערות ועד לשנת 1972. בשנת 1960 זכתה עם הקבוצה בגביע המדינה. בנוסף לכדורסל עסקה בנערותה באתלטיקה קלה: זריקת דיסקוס והדיפת כדור ברזל. בשנת 1965 השתתפה פנטורין במשחקים בהאג כשחקנית נבחרת הפועל ישראל. בהמשך ניהלה את נבחרת הנערות בכדורסל, ובשנת 1967 השתתפה בקדם אליפות אירופה בקליארי שבסרדיניה. בשנת 1968 השתתפה עם נבחרת ישראל בכדורסל במשחקים הקדם-אירופיים בגרמניה המערבית. בינואר 1972 השתתפה עם הקבוצה לראשונה בתולדותיה בגביע אירופה למחזיקות גביע, מול "ווז'דובאץ' בלגרד" מחזיקת הגביע היוגוסלבית. הקבוצה הגיעה עד לשלב רבע הגמר. פנטורין למדה תואר ראשון בפיזיותרפיה באסף הרופא (המסונף לאוניברסיטת תל אביב) במחזור ו' וסיימה בשנת 1961. את התואר השני היא למדה ב-אוניברסיטת בוסטון. לאחר שנת עבודה בבי"ח מאיר בכפר סבא, נסעה לעבוד ולהשתלם באנגליה. בשנת 1965 שבה ארצה וניהלה מכון לפיזיותרפיה בירושלים ובמקביל לימדה בבית הספר לפיזיותרפיה של שירותי בריאות כללית שאך נפתח במכון וינגייט. בעת ניהול המכון בירושלים קיבלה מהרופאה המחוזית בירושלים, אישור המאפשר לה ולאנשי הצוות במכון, להחליט על סוג הטיפולים במטופלים ללא הכתבה של רופא. הייתה זו פריצת דרך מקצועית שהשפיעה בהמשך על אופן פעילות התחום בארץ. בשנת 1974, לאחר מלחמת יום הכיפורים, מונתה לפיזיותרפיסטית הראשית של מרכז השיקום בתל השומר בהנהלתו של פרופ' רוזין שכלל גם את המרכז הארצי לשיקום נפגעי עמוד השדרה. בימים בהם ניהלה את תחום הפיזיותרפיה במרכז הואץ תחום שיקום נפגעי עמוד השדרה והיא הובילה שינויים ותפיסות טיפוליות רב מקצועיות. יחד עם הצוותים, פיתחה פנטורין שיטות טיפוליות להתמודדות עם הבעיות המורכבות של נפגעי עמוד השדרה, כולל הדרכת הנכים לחיים עצמאיים ואיכותיים ככל שניתן, תוך שליטה בבעיות הרבות. מרכז השיקום של עמוד השדרה, הפך לסמל מקצועי, מוביל מבחינה מדעית ומחקרית בקרב הקהילה השיקומית בעולם. פנטורין שימשה כפיזיותרפיסטית הראשית בצה"ל, משם פרשה בשנת 1989 בדרגת סא"ל. בין היתר היא שימשה כמנחה הראשית מטעם חברת KT TAPE העולמית. לאחר פרישתה המשיכה ללמד ולהכשיר פיזיותרפיסטים, מרפאים בעיסוק וקלינאי תקשורת בישראל וברחבי העולם. תלמידיה ממשיכים את דרכה ומכשירים את הדורות הצעירים של מקצועות אלה בתחום השיקום הנוירולוגי של מבוגרים. בשנת 1984 הייתה ממייסדות הארגון הבין-לאומי IBITA: International Bobath Instructors Training Association לטיפול בשיתת Bobath. פנטורין נחשבת ממעצבות מקצוע הפיזיותרפיה ומעמודי התווך של המקצוע בישראל. על פי צוואתה של פנטורין, משנת 2017 ניתן הקדש הכולל מלגה שנתית לשני סטודנטים מצטיינים לפיזיותרפיה בהתנסות קלינית נוירולוגית שיקומית וגריאטרית, באוניברסיטת תל אביב. לזכרה נכתב מאמר מדעי על השיקום הנוירולוגי בבית הספר לפיזיותרפיה באוניברסיטת אריאל. אליה פנטורין - Elia Pantorin, סרטון בערוץ "היכל התהילה - כדורסל נשים ישראל", באתר יוטיוב (אורך: 10:26) ענת דרייגור, אליה פנטורין ז"ל, באתר היכל התהילה כדורסל נשים ישראל admin, Memory of senior Bobath instructor Elia Panturin, Bobath concept for Adults, ‏2017-01-12 (באנגלית בריטית) Recognition & Appreciation - HONORARY LIFE MEMBERS, ibita.org מירית גל-עד, משפחת פנטורין, באתר ארגון יוצאי קובל כדורסלניות הפועל ירושלים יוצאות ליוגוסלוויה, בעיתון מעריב 31 בדצמבר 1971 הרבה תחבולות במגרש והמון רוח לחימה, בעיתון דבר 4 בינואר 1972 הפועל ירושלים מקווה לניצחון על הצרפתיות, מעריב⁩⁩, 9 פברואר 1972 גאולה פארן, אליה פנטורין- מורת דרך לרבים, באתר העמותה לקידום הפיזיותרפיה גאולה פארן, לילך רוזנפרג פרידמן, אבי עורי, הרפואה השיקומית בישראל בראי המלחמות, באתר המחלקה ללימודי ארץ ישראל וארכיאולוגיה סרטון המלצה קורס פאשיה - דרור רז - אליה פנטורין, באתר UTUBE Vision and Mission, ibita.org הקדש ע"ש אליה פנטורין ז"ל-באגודת ידידי אוניברסיטת תל - אביב | גיידסטאר - אתר התאגידים של ישראל | משרד המשפטים, באתר www.guidestar.org.il דר' אורית עליון, השיקום הנוירולוגי בין מדע לאמנות, באתר המחלקה לפיזיותרפיה- אונ' אריאל בשומרון